Τζον Σιταράς

Ο **Τζον Σιταράς** (Αγγλικά: *John Sitaras*) είναι Ελληνοαμερικάνος επαγγελματίας γυμναστής, ο δημιουργός της *Μεθόδου Σιταρά* (*Sitaras Method*) και ο ιδρυτής του *Sitaras Fitness* στην πόλη της Νέας Υόρκης. Η μέθοδος που ανέπτυξε προϋποθέτει ένα αρχικό ολοκληρωμένο σύστημα αξιολόγησης παρόμοιο με μία γενική ιατρική εξέταση, έτσι ώστε να σχεδιαστούν εξατομικευμένες ρουτίνες σύμφωνα με τη γενετική ικανότητα, τη φυσική κατάσταση, την υγεία και τους στόχους του κάθε μαθητή ξεχωριστά. Η αξιολόγηση επαναλαμβάνεται σε τακτά χρονικά διαστήματα ταυτόχρονα με την πρόοδο των μαθητών, έτσι ώστε να επανεκτιμώνται οι ρουτίνες και να παρακολουθούνται οι σωματικές αλλαγές. Είναι ο προσωπικός γυμναστής πολλών διάσημων προσωπικοτήτων από διάφορους κλάδους, όπως για παράδειγμα ο μεγιστάνας Τζωρτζ Σόρος, ο οικονομολόγος και πρώην Πρόεδρος της Ομοσπονδιακής Κεντρικής Τράπεζας της Αμερικής Πωλ Βόλκερ, ο πρώην Διευθύνων Σύμβουλος της General Electric, ο Τζακ Γουέλς, ο οποίος ανάρρωσε από μυϊκή ατροφία υπό την εποπτεία του Σιταρά, το υψηλόβαθμο στέλεχος επιχειρήσεων Ντέιβιντ Γκέφεν ή ο πρωταθλητής του NASCAR, ο Τζίμι Τζόνσον, ο οποίος ήταν ο πρώτος οδηγός αγώνων που πήρε τον τίτλο του Αθλητή της Χρονιάς από το Associated Press και που έχει κερδίσει πέντε συνεχόμενα πρωταθλήματα.

## Τα πρώτα χρόνια

Ο Τζον Σιταράς γεννήθηκε στην Ελλάδα, στο  νησί Χίος το 1972. Η οικογένειά του μετανάστευσε στην Αμερική όταν ήταν 3 μηνών και εγκαταστάθηκε στο Μπρούκλιν. Μεγάλωσε σε μία σκληρή γειτονιά, βιώνοντας τη βία των συμμοριών. Έχοντας επίγνωση του λεπτού παρουσιαστικού του, άρχισε το κτίσιμο του σώματός του στα 17 του χρόνια, συμμετέχοντας σε διαγωνισμούς bodybuilding ήδη από το πρώτο έτος, ενώ τερμάτισε τέταρτος  στον πρώτο περιφερειακό διαγωνισμό που συμμετείχε το 1992. Την ίδια περίοδο γράφτηκε στο Κολέγιο του Μπρούκλιν, όπου παρακολούθησε μαθήματα προ-ιατρικής, συμπεριλαμβανομένης ψυχολογίας και διατροφής. Το 1993 λόγω οικονομικών δυσκολιών εγκατέλειψε τις σπουδές για να επικεντρωθεί στο bodybuilding.

Το 1995, όταν ο ίδιος και ο καλύτερός του φίλος, ο Μπορίς Λεβίτσκι, γευμάτιζαν έξω από ένα εστιατόριο του Μπρούκλιν, τους επιτέθηκε μία τοπική συμμορία, με αποτέλεσμα ο Λεβίτσκι να σκοτωθεί και ο Σιταράς να καθηλωθεί σε αναπηρικό καρότσι για πέντε μήνες. Η επίθεση αυτή έβαλε τέλος στην καριέρα του ως bodybuilder και του προκάλεσε βαθιά κατάθλιψη. Αφού ανάρρωσε, ο Σιταράς έκανε διάφορες δουλειές, όπως για παράδειγμα αυτή του παρκαδόρου, του οδηγού φορτηγών, ακόμη και του ηθοποιού. Έπειτα επέστρεψε στο ενδιαφέρον του σχετικά με τη φυσική κατάσταση και την υγεία, εργαζόμενος σε τοπικά γυμναστήρια, όπου έκτισε πελατεία και απέκτησε φήμη. Εργάστηκε επίσης με την American Academy of Pain Medicine στο Νοσοκομείο Lenox Hill, όπου πέρασε 18 μήνες εκπαιδευόμενος σε  συστήματα θεραπείας οξέως και χρόνιου πόνου, μυικών σπασμών, καθώς και σε πρωτόκολλα αναμόρφωσης και αποκατάστασης.

## Sitaras Fitness

Τα πρώτα χρόνια της καριέρας του ως επαγγελματίας γυμναστής, ο Τζον Σιταράς δημιούργησε το δικό του σύστημα και καθώς αυτό έβρισκε ανταπόκριση στο κοινό ξεκίνησε το σχεδιασμό για να ανοίξει το δικό του γυμναστήριο. Το σχέδιό του χρηματοδοτήθηκε από κάποιους επώνυμους πελάτες του από τη Wall Street, οι οποίοι έβαλαν περίπου 1,5 εκατομμύρια δολάρια κι έτσι το γυμναστήριο του ΣΙταρά, το *Sitaras Fitness*, άνοιξε τον Νοέμβριο του 2007, στην άνω ανατολική πλευρά, στο Μανχάταν. Γρήγορα εξελίχθηκε σε έναν τόπο όπου μαζεύονταν πολλές προσωπικότητες από διάφορους κλάδους, όπως για παράδειγμα ο μεγιστάνας Τζωρτζ Σόρος, ο οικονομολόγος και πρώην Πρόεδρος της Ομοσπονδιακής Κεντρικής Τράπεζας της Αμερικής Πωλ Βόλκερ, ο πρώην Διευθύνων Σύμβουλος της General Electric Τζακ Γουέλς, το υψηλόβαθμο στέλεχος επιχειρήσεων Ντέιβιντ Γκέφεν ή ο πρωταθλητής του NASCAR Τζίμι Τζόνσον.

Εκτός από το πρόγραμμα γυμναστικής, το γυμναστήριο έγινε ένας τόπος άτυπης συνάντησης των μελών. Ταυτόχρονα, παρουσιάστηκε η ανάγκη προσαρμογής των χρονοδιαγραμμάτων έτσι ώστε τα άτομα που δεν συμβαδίζουν με τον εταιρικό κόσμο να γυμνάζονται διαφορετικές ώρες. Ο Σιταράς σημείωσε σε μία συνέντευξή του ότι είναι προσεκτικός και ξεχωρίζει «τα άτομα που έρχονται για τους λάθος λόγους», όπως για παράδειγμα για συγχρωτισμό με διάσημους καλλιτέχνες. Επίσης προσέθεσε ότι δεν είναι όλοι οι πελάτες του διάσημοι. Το κύριο κριτήριο για την αποδοχή ενός νέου πελάτη είναι να έχει πραγματικό κίνητρο και να παίρνει το πρόγραμμα στα σοβαρά.

Τον Δεκέμβριο του 2008, μέσα στις συνθήκες πτώσεως της οικονομίας, προέκυψε διαφορά μεταξύ των μετόχων. Τρία από τα εννέα μέλη του Διοικητικού Συμβουλίου θέλησαν να γίνουν σημαντικές αλλαγές στο γυμναστήριο με στόχο να αυξηθεί ο αριθμός των μελών και τα έσοδα. Προσπάθησαν να καθαιρέσουν τον Σιταρά από τη θέση του Διευθύνοντος Συμβούλου, να μειώσουν το μερίδιό του από το 53% που ήταν και να μετατρέψουν το γυμναστήριο σε μια επιχείρηση όπως και οι υπόλοιπες του χώρου. Οι υπόλοιποι μέτοχοι τάχθηκαν με το μέρος του Σιταρά και οι τρεις διαφωνούντες εξαγοράστηκαν. Ο αριθμός των μελών παρέμεινε σταθερός το 200 (μέχρι και τον Μάρτιο του 2012 υπήρχαν 144 μέλη).

### Η Μέθοδος Σιταρά

Η μέθοδος Σιταρά αποτελείται από ένα αρχικό ολοκληρωμένο σύστημα αξιολογήσεως (το οποίο μπορεί να διαρκέσει από 6-12 συνεδρίες) για την εκτίμηση της ευελιξίας, της δύναμης, της αντοχής και του σωματικού λίπους. Ο Σιταράς λαμβάνει υπόψη το μυϊκό σύστημα του κάθε ατόμου ξεχωριστά, απομονώνοντας τις διαφορές μεταξύ του αριστερού και του δεξιού τμήματος του σώματος, των ξεχωριστών τμημάτων κάθε μυ, καθώς και των δύο κύριων τύπων μυϊκών ινών (αυτών της δυνάμεως και αυτών της αντοχής), έτσι ώστε να σχεδιάσει ένα πρόγραμμα προσαρμοσμένο στη γενετική ικανότητα, τη φυσική κατάσταση, την υγεία και τους στόχους του κάθε γυμναζόμενου ξεχωριστά. Ένας σημαντικός στόχος είναι η επίτευξη μυϊκής ισορροπίας, η οποία είναι η βάση για πιο συγκεκριμένους στόχους όπως η αισθητική, η ενίσχυση της δύναμης και της ευλυγισίας, ή η ανάπτυξη μιας πιο ισχυρής αθλητικής ικανότητας. Οι γυμναζόμενοι οφείλουν να γυμνάζονται τουλάχιστον δύο φορές την εβδομάδα και τους γίνεται σχετικός έλεγχος του ιστορικού τους. Υπόκεινται σε μυϊκό έλεγχο κάθε τρεις μήνες με πληθώρα εργαλείων, συμπεριλαμβανομένων ψηφιακών κλιμάκων, αναγνωστών σωματικού λίπους και ευλυγισίας, καθώς και ειδικού λογισμικού που παρακολουθεί την πορεία της δυνάμεως του γυμναζόμενου συν τω χρόνω. Με βάση τη μυϊκή αξιολόγηση, τα προγράμματα εκγύμνασης αναπροσαρμόζονται ή ανασχεδιάζονται. Οι γυμναζόμενοι μπορούν και οι ίδιοι να παρακολουθούν λεπτομερώς τις καταγραφόμενες φυσικές αλλαγές του σώματός τους, κάτι που τους δίδει κίνητρο και ενέργεια.

Η μέθοδος αυτή χρησιμοποιείται επίσης και στη φυσική αποκατάσταση. Μεταξύ των ατόμων που επωφελήθηκαν από αυτή τη μέθοδο, ο Τζακ Γουέλς σημείωσε ότι κατόρθωσε να ανακτήσει τις δυνάμεις του μετά από μία βακτηριακή λοίμωξη Σταφυλόκοκκος, η οποία τον έριξε σε κώμα για 108 ημέρες και του άφησε τμήμα των χεριών και των ποδιών του σε ατροφία.

Η βασική ιδέα της μεθόδου αυτής βασίζεται στην αρχική εμπειρία του Σιταρά ως εκγυμναστού. Ιδίως όσον αφορά την έλλειψη επιστημονικής προσέγγισης στον τομέα αυτό, ο συνήθης εκπαιδευτής διαθέτει μόνο μια εμπειρική γνώση της κατάστασης του σώματος του πελάτη του. Ο Σιταράς θεώρησε απαραίτητη την αρχική εξέταση και αξιολόγηση, όπως ακριβώς γίνεται στα νοσοκομεία με τις γενικές ιατρικές εξετάσεις που παρέχουν μια λεπτομερή ανάλυση και βοηθούν στην παροχή της κατάλληλης θεραπείας. Στη συνέχεια οραματίστηκε μία διαδικασία ελέγχου και αξιολόγησης προσαρμοσμένης στις ανάγκες εκγύμνασης και φυσικής κατάστασης, που θα μπορούσε να δώσει λεπτομερή στοιχεία και να βοηθήσει τον εκπαιδευτή να αναλύσει τη φυσική κατάσταση των πελατών του για ένα ικανό χρονικό διάστημα. Με την καλύτερη κατανόηση της κάθε ξεχωριστής περίπτωσης του κάθε ατόμου, δίδεται η δυνατότητα στον εκπαιδευτή να διαγνώσει τι πραγματικά πρέπει να γίνει. Η θέση και η σοβαρότητα των ζημιών ή των φλεγμονών στους μύες και στους τένοντες διαφέρουν επίσης από άτομο σε άτομο, πράγμα που σημαίνει ότι και οι απαιτούμενες ασκήσεις διαφέρουν.

Ο Σιταράς ανέπτυξε το σύστημά του μέσα σε πέντε χρόνια καταγράφοντας μετρήσεις και άλλα δεδομένα πριν και μετά τις ασκήσεις και μελετώντας τον τρόπο της έρευνας των βασικών και θεμελιωδών αρχών των αποτελεσμάτων της άθλησης. Όταν άρχισε να εφαρμόζει πρακτικά τη μέθοδό του, περιέγραψε την προσέγγισή του ως εμπνευσμένη από την αρχιτεκτονική. Πρέπει πρώτα να μπουν τα θεμέλια και μετά να σχεδιαστεί  η κατασκευή βασισμένη στις ανάγκες των πελατών (απώλεια βάρους, ευλυγισία, δύναμη, καρδιαγγειακή υγεία κλπ.). Η μέθοδος, η ένταση και η συχνότητα ενός εξατομικευμένου προγράμματος εκγύμνασης εδράζεται στην ανάλυση βασικών παραμέτρων, όπως η ηλικία, το ιατρικό ιστορικό και οι ικανότητες, με γνώμονα τις απαιτήσεις και τους στόχους.

### Ο Τζίμι Τζόνσον

Ένα από τα πρόσωπα που είναι πιο συνδεδεμένα με τη Μέθοδο Σιταρά είναι ο επί σειρά ετών πρωταθλητής του NASCAR, ο οδηγός Τζίμι Τζόνσον. Η συνεργασία του με τον Ιωάννη Σιταρά ξεκίνησε τον Δεκέμβριο του 2007, λίγο μετά την ανακήρυξη του Τζόνσον ως του Οδηγού της Χρονιάς. Μετά από μια αρχική εξέταση βρέθηκε  ότι το μισό του σώμα ήταν πολύ σκληρότερο, έχοντας προσαρμοστεί στο να αντισταθμίζει το φορτίο της δύναμης “g” από τις συνεχείς αριστερές στροφές καθόλη τη διάρκεια της ζωής του. Ο Σιταράς δημιούργησε ειδικά προγράμματα ασκήσεων για να ισορροπήσει τη δύναμη του Τζόνσον, ένα πρόγραμμα τρεξίματος και τόνισε τη σημασία της σωστής διατροφής. Μέσα σε δύο χρόνια, το ποσοστό λίπους του σώματος του Τζόνσον έπεσε από το 20% στο 8% (εμφανές και στην αλλαγή του σχήματος του προσώπου του), ενώ η δύναμη και η αντοχή του αυξήθηκαν σημαντικά.

Ο Τζίμι Τζόνσον ήταν ο πρώτος οδηγός αγώνων που ανακηρύχθηκε Αθλητής της Χρονιάς στους Άνδρες από το Associated Press (το 2009), και ο μοναδικός οδηγός στην ιστορία του NASCAR που έχει κερδίσει πέντε συνεχόμενα πρωταθλήματα. Η Ιστορία του αναφορικά με τη συνεργασία του με τον Σιταρά και η σημασία της φυσικής κατάστασης και της διατροφής στην καριέρα του έχουν καλυφθεί από διάφορα εθνικά μέσα ενημέρωσης. Έδωσε επίσης στην ομάδα GAINSCO την ιδέα να χρησιμοποιήσουν τη μέθοδό του.

### Διεθνείς Συνεργασίες

Το 2012 ο Τζον Σιταράς υπέγραψε συνεργασία με το ξενοδοχείο πολυτελείας της Νοτίου Κορέας “The Shilla”, ανακοινώνοντας ότι στα τέλη του 2013 θα εγκαινιαστεί στη Σεούλ το Shilla-Sitaras Fitness Center. Το εν λόγω κέντρο άνοιξε την 1η Αυγούστου 2013.

## Δημοσιότητα

Ο Τζον Σιταράς εμφανίζεται τακτικά σε αμερικανικές τηλεοπτικές εκπομπές εξηγώντας τα δια βίου οφέλη της άσκησης, δίδοντας παραδείγματα και συμβουλές.

Το 2013 έγινε ο επικεφαλής εκπαιδευτής για το περιοδικό Golf Digest (στην κορεατική έκδοση). Από τον Νοέμβριο ξεκινάει μία σειρά άρθρων που επικεντρώνονται στη βελτίωση του μυϊκού συστήματος και της ισορροπίας του σώματος για τους παίκτες του γκολφ.

Το 2014 ήταν επίσημος καλεσμένος και παρουσιάστηκε από την Αμερικανική Πρεσβεία στην Ελλάδα (σε συνεργασία με την εφημερίδα Η Καθημερινή) ως ένας από τους Ελληνοαμερικάνους-πρότυπο, ο οποίος πέτυχε στη ζωή με προσαρμοστικότητα και επιμονή, παρά τους περιορισμούς και τις απογοητεύσεις.

## Κοινωνική Προσφορά

Το 2008, το Sitaras Fitness ήταν διακεκριμένος δωρητής του Princess Grace Awards Gala στη Νέα Υόρκη. Ο Τζον Σιταράς ήταν επίσης διακεκριμένος καλεσμένος ομιλητής στο Ίδρυμα «Turn 2», μια φιλανθρωπική οργάνωση με ιδρυτή τον Ντέρεκ Τζέτερ (Derek Jeter), με αποστολή τη βοήθεια προς τα παιδιά και τους εφήβους για να αποφεύγουν τον εθισμό στα ναρκωτικά και τον αλκοολισμό, αλλά και τη βράβευση εκείνων που επιδεικνύουν υψηλές ακαδημαϊκές επιδόσεις και υιοθετούν υγιεινό τρόπο ζωής. Ως κάτοικος του Μπρούκλιν (Brooklyn), μίλησε στα παιδιά του Μπρούκλιν (Brooklyn) και του Μπρονξ (Bronx) για τα οφέλη της καλής φυσικής κατάστασης και τη σημασία και τα οφέλη που αποκομίζουν κυνηγόντας το ονειρό τους.

Στις 7 Ιουλίου του 2012, στον έρανο «Unmasked» στο Bridgehampton της Νέας Υόρκης που υποστηρίζεται από τον Αλέξανδρο Σόρος (Alexander Soros), βγήκε σε δημοπρασία ένα πακέτο γυμναστικής του Sitaras Fitness υπέρ της ΜΚΟ «Global Witness», η οποία είναι μία ακτιβίστικη οργάνωση ποτυ μάχεται κατά των συγκρούσεων και της διαφθοράς που σχετίζονται με τους πλουτοπαραγωγικούς πόρους και κατά της καταπάτησης των ανθρωπίνων δικαιωμάτων που σχετίζονται με περιβαλλοντικά θέματα.

Ο Τζον Σιταράς ήταν ένας από τους κύριους συντελλεστές του εράνου "Over The Edge" της American Cancer Society το έτος 2012, κάνοντας καταρρίχηση από έναν ουρανοξύστη.

## Αναφορές


## Εξωτερικοί σύνδεσμοι

*Επίσημη σελίδα

Κατηγορία:Αμερικανοί ελληνικής καταγωγής
Κατηγορία:Αμερικανοί γυμναστές
Κατηγορία:Έλληνες γυμναστές